DA Den Europæiske Unions Tidende CE 78/56

(2004/C 78 E/0055)

SKRIFTLIG FORESPØRGSEL E-1955/03

af Baroness Sarah Ludford (ELDR) til Kommissionen

(13. juni 2003)

Om: Behandling af kyllinger til konsum

BBC's tv-program »Panorama« i Det Forenede Kongerige satte for nylig fokus på en almindelig praksis inden for fødevareindustrien bestående i at anvende svine- og okseprotein som tilsætningsstof til kyllingefileter for at øge den mængde vand, som kødet kan indeholde, og dermed vægten.

Meget af dette produkt leveres til cateringindustrien, så der står kun få eller ingen oplysninger til rådighed for forbrugerne. Vil Kommissionen forpligte sig til at forbyde denne praksis, som er bedrageri af forbrugerne og en krænkelse af forbrugernes ret til selv at vælge, hvad de spiser?

Samlet svar

afgivet på Kommissionens vegne af David Byrne

på skriftlige forespørgsler E-1927/03 og E-1955/03

(28. juli 2003)

Kommissionen er bekendt med den udsendelse, som den britiske TV-kanal BBC har produceret, og som blev udsendt den 22. maj 2003, ligesom den er bekendt med de kontroller, der er udført af de britiske og irske myndigheder, og som blev offentliggjort den 12. marts 2003 (1), om produkter indeholdende kyllingefileter, der er fremstillet i Nederlandene til cateringbrug.

Det drejer sig om en praksis, der går ud på at øge vandmængden i det færdige produkt ved at tilføje ingredienser, der binder vand, såsom salt, polyphosphater og proteiner (kasein og proteinhydrolysater).

Som Kommissionen nævnte i sit svar på skriftlig forespørgsel E-2418/02 af Caroline Jackson (2) og E-2331/02 af Dorette Corbey (3) om samme emne, er det ikke ulovligt at foretage denne form for forarbejdning af kød, når bestemmelserne vedrørende hygiejne og fødevaresikkerhed overholdes, og når forbrugeren får klare oplysninger om produktets egentlige art. Hvad angår sidstnævnte punkt har Kommissionen i øvrigt i forbindelse med arbejdet i Den Stående Komité for Fødevarekæden og Dyresundhed foreslået en ny bestemmelse om, at det af produktets varebetegnelse skal fremgå, at produktet er tilføjet vand.

Hvad angår problemerne med at sikre sporbarheden af de anvendte proteiner, skulle det ifølge BBC-udsendelsen eventuelt være umuligt at påvise deoxyribonucleinsyre (DNA) svarende til de anvendte proteiner og dermed umuligt at identificere den dyreart, der er anvendt ved fremstillingen af proteinerne. Kommissionen skal i samarbejde med eksperter fra medlemsstaterne foretage en undersøgelse af fremgangsmåden.

Det skal ikke desto mindre allerede her understreges, at påvisning af DNA ikke i sig selv udgør sporbarhed, men er et redskab til efterfølgende at kontrollere sporbarheden. For at kunne spore tilbage bør man tage andre kontrolredskaber, især dokumentkontrol, i anvendelse.

Med hensyn til mærkning af kødprodukter kræves der i henhold til gældende fællesskabslovgivning (4) navnlig en varebetegnelse og en ingrediensliste, der ikke vildleder forbrugeren, og en mængdeangivelse af fødevarens mest karakteristiske ingrediens (i dette tilfælde mængden af kød).

Direktivet gælder fødevarer, der er bestemt til at blive leveret i uforandret tilstand til den endelige forbruger. Det drejer sig om fødevarer, der sælges færdigpakket eller uemballeret, er beregnet til salg i selvbetjeningsbutikker eller sælges som færdigretter ud af huset. Til gengæld tager direktivet ikke sigte på retter, der serveres i restauranter. I det omfang hvor lovgivningen også gælder fødevarer, der leveres til restauranter, kan disse dog give alle de oplysninger om fødevarernes ingredienser og egenskaber, der afkræves af dem.

(1) http://www.foodstandards.gov.uk/news/pressreleases/chickenwater0303

http://www.fsai.ie/press_releases/120303.htm

(2) EFT C 28 E af 6.2.2003, s. 234.

(3) EUT C 52 E af 6.3.2003, s. 152.

(4) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.